CELEX: 32016D0542
Language: lt
Date: 1455494400000
Title: 2016 m. vasario 15 d. Tarybos įgyvendinimo sprendimas (ES) 2016/542 dėl Sąjungos trumpalaikės finansinės pagalbos suteikimo Graikijai (2015/1181)

7.4.2016   
            
            
               LT
            
            
               Europos Sąjungos oficialusis leidinys
            
            
               L 91/22
            
         TARYBOS ĮGYVENDINIMO SPRENDIMAS (ES) 2016/542
   2016 m. vasario 15 d.
   dėl Sąjungos trumpalaikės finansinės pagalbos suteikimo Graikijai (2015/1181) (1)
   
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. gegužės 11 d. Tarybos reglamentą (ES) Nr. 407/2010, kuriuo nustatoma Europos finansinės padėties stabilizavimo priemonė (2), ypač į jo 3 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Graikija paprašė suteikti jai naują finansinę pagalbą pagal Europos stabilumo mechanizmą (toliau – ESM), ir prašomą pagalbą iš esmės sutinkama suteikti;
            
         
               (2)
            
            
               tačiau Graikijai reikia tarpinio finansavimo, kol bus galima pradėti teikti tokią pagalbą, kad būtų išsaugotas euro zonos vientisumas, išlaikytas finansinis stabilumas ir būtų išvengta tolesnio įsipareigojimų grąžinti paskolą nevykdymo. Dėl didelio ekonominio ir finansinio sutrikdymo, kurį lėmė išskirtinės aplinkybės, kurių Vyriausybė negalėjo kontroliuoti, 2015 m. liepos 15 d. Graikija oficialiai paprašė Sąjungos suteikti jai skubią finansinę pagalbą siekiant apsaugoti Graikijos, euro zonos ir Sąjungos finansinį stabilumą. Pagal ESM suteiktina pagalba Graikijai bus panaudota paskolai, kurią Graikija gavo pagal Europos finansinės padėties stabilizavimo priemonę (toliau – EFSM), grąžinti;
            
         
               (3)
            
            
               Komisijai ir Tarybai Graikijos pateiktu ekonominio ir finansinio koregavimo programos (toliau – Programa) projektu siekiama užtikrinti, kad būtų patvirtintas reformų, reikalingų viešųjų finansų tvarumui didinti ir reglamentavimo aplinkai gerinti, rinkinys;
            
         
               (4)
            
            
               Komisijos vertinimu, atliktu kartu su Europos Centriniu Banku (ECB), 2015 m. liepos mėn. Graikijai reikalingas finansavimas iš viso sudaro 7 160 mln. EUR. Išsamios finansinės sąlygos turėtų būti išdėstytos Susitarime dėl paskolos;
            
         
               (5)
            
            
               Sąjungos finansinę pagalbą turėtų administruoti Komisija;
            
         
               (6)
            
            
               Graikija pateikė Komisijai ir Tarybai Programą, kuria siekiama užtikrinti, kad būtų patvirtintas reformų, reikalingų viešųjų finansų tvarumui didinti ir reglamentavimo aplinkai gerinti, rinkinys. 2015 m. liepos 15 d. Vyriausybė ir Komisija pasiekė susitarimą tarnybų lygmeniu dėl Programos, kuri turi būti išdėstyta Susitarimo memorandume dėl konkrečių ekonominės politikos sąlygų (toliau – Susitarimo memorandumas);
            
         
               (7)
            
            
               Komisija, vykdydama išvykstamuosius patikrinimus ir remdamasi reguliariomis Graikijos valdžios institucijų ataskaitomis, turėtų reguliariai tikrinti, ar laikomasi su pagalba susietos ekonominės politikos sąlygų;
            
         
               (8)
            
            
               pagalba turėtų būti teikiama siekiant padėti sėkmingai įgyvendinti Programą;
            
         
               (9)
            
            
               euro zonos valstybės narės pranešė apie savo įsipareigojimą bendrai ir nedelsiant, taikant specialią tvarką, kiekvienai euro zonai nepriklausančiai valstybei narei kompensuoti tos euro zonai nepriklausančios valstybės narės sumokėtą nuosavų išteklių sumą, atitinkančią Sąjungos bendrojo biudžeto panaudojimą tais atvejais, kai dėl Sąjungos finansinės pagalbos euro zonos valstybei narei pagal Reglamentą (ES) Nr. 407/2010 patiriama nuostolių. Taip pat bus nustatyta tinkama tvarka siekiant užtikrinti, kad nebūtų kompensacijos permokų euro zonai nepriklausančioms valstybėms narėms, kai pradedamos taikyti Sąjungos bendrajam biudžetui apsaugoti skirtos priemonės, įskaitant skolos išieškojimą, prireikus ilgainiui įskaitant gautinas sumas ir mokėjimus;
            
         
               (10)
            
            
               EFSM paskola garantuojama Sąjungos bendruoju biudžetu. Jeigu įsipareigojimai pagal šios paskolos sąlygas nevykdomi, Komisija gali pareikalauti papildomų lėšų, viršijančių jos turtą, atsižvelgiant į bet kokius grynųjų pinigų pertekliaus likučius, kad būtų tvarkoma Sąjungos skola. Sąjungos bendrajam biudžetui taikomame Europos Parlamento ir Tarybos reglamente (ES, Euratomas) Nr. 966/2012 (3) (toliau – Finansinis reglamentas) ir jo išsamiose taisyklėse yra numatytos priemonės Sąjungos biudžetui apsaugoti, įskaitant skolos išieškojimą, prireikus ilgainiui įskaitant gautinas sumas ir mokėjimus. Komisija taikys šias priemones,
            
         PRIĖMĖ ŠĮ SPRENDIMĄ:
   1 straipsnis
   1.   Sąjunga suteikia Graikijai paskolą, kuri neviršija 7 160 mln. EUR ir kurios ilgiausias grąžinimo terminas yra trys mėnesiai.
   2.   Sąjungos finansinė pagalba pagal šį sprendimą nesuteikiama, jeigu toms valstybėms narėms, kurių valiuta nėra euro, pagal teisiškai privalomą tvarką nebus suteiktas jų pozicijos sumą sudarantis likvidus įkaitas, numatant, kad jis joms būtų iš karto mokėtinas tiek, kiek reikia bet kokiems jų įsipareigojimams, kurie gali atsirasti, jeigu Graikija negrąžins finansinės pagalbos pagal jos sąlygas, padengti.
   3.   Finansinė pagalba suteikiama iš karto po šio sprendimo įsigaliojimo.
   4.   Komisija Sąjungos finansinę pagalbą Graikijai teikia ne daugiau kaip dviem mokėjimais.
   5.   Mokėjimai vykdomi su sąlyga, kad įsigalios Susitarimas dėl paskolos ir Susitarimo memorandumas, o Graikija laikysis atitinkamų politikos sąlygų pagal 3 straipsnį.
   6.   Graikija apmoka Sąjungos finansavimo išlaidas su dešimties bazinių punktų marža.
   7.   Graikija dengia Reglamento (ES) Nr. 407/2010 7 straipsnyje nurodytas sąnaudas.
   8.   Jei reikia, siekdama laiku finansuoti paskolą, Komisija gali skolintis skelbdama neviešą obligacijų platinimą arba sudarydama bet kokį kitą tinkamą finansavimo susitarimą, leidžiantį jai pritraukti lėšų per labai trumpą laiką.
   2 straipsnis
   1.   Komisija administruoja pagalbą atsižvelgdama į Graikijos įsipareigojimus.
   2.   Komisija, pasikonsultavusi su ECB, su Graikijos valdžios institucijomis susitaria dėl su finansine pagalba susietų konkrečių ekonominės politikos sąlygų, kaip išdėstyta 3 straipsnyje. Tos sąlygos išdėstomos Susitarimo memorandume, kurį pasirašo Komisija ir Graikijos valdžios institucijos, atsižvelgiant į šio straipsnio 1 dalyje nurodytus įsipareigojimus. Išsamios finansinės sąlygos išdėstomos Susitarime dėl paskolos, kuris turi būti sudarytas su Komisija.
   3.   Komisija reguliariai tikrina, ar laikomasi su pagalba susietų ekonominės politikos sąlygų, ir apie tai praneša Ekonomikos ir finansų komitetui. Tuo tikslu Graikijos valdžios institucijos visapusiškai bendradarbiauja su Komisija ir ECB bei pateikia jiems visą būtiną informaciją. Komisija nuolat informuoja Ekonomikos ir finansų komitetą apie visus susijusius pokyčius.
   3 straipsnis
   1.   Graikijos valdžios institucijų parengta ekonominio ir finansinio koregavimo programa (toliau – Programa) patvirtinama.
   2.   Pagalba išmokama su sąlyga, kad Graikija:
   
               i)
            
            
               patvirtins Programoje nurodytas priemones, kurių patvirtinimo terminas yra 2015 m. liepos 15 d.;
            
         
               ii)
            
            
               imsis nedviprasmiškų veiksmų kitų Programoje išvardytų politikos sąlygų įgyvendinimui parengti ir
            
         
               iii)
            
            
               gaus ESM narių sutikimą iš esmės pagal Europos stabilumo mechanizmo steigimo sutarties 13 straipsnio 2 dalį suteikti finansinę pagalbą Graikijai.
            
         3.   Graikija laiku patvirtina toliau nurodytas priemones:
   
                
            
            
               PVM sistema
               
                           —
                        
                        
                           iki 2015 m. liepos 15 d. priima teisės aktą dėl PVM sistemos reformos. Reformos tikslas yra grynųjų įplaukų padidėjimas 1 % BVP per metus dėl parametrų pokyčių. Naująja PVM sistema: i) suvienodinami mokesčio tarifai nustatant standartinį 23 % tarifą, taip pat taikomą restoranams ir maitinimo paslaugoms, sumažintą 13 % tarifą pagrindiniams maisto produktams, energijai, viešbučiams ir vandeniui (išskyrus kanalizaciją) ir itin sumažintą 6 % tarifą vaistams, knygoms ir teatrui; ii) supaprastinama išimčių sistema, kad būtų išplėsta mokesčių bazė, ir padidinamas draudimo sutarčių mokestis ir iii) panaikinamos nuolaidos saloms, pradedant nuo didesnes pajamas gaunančių ir labiausiai turistų lankomų salų, išskyrus pačias atokiausias. Reforma įgyvendinama iki 2016 m. pabaigos, kai bus nustatytos tinkamos ir tikslingos fiskaliniu požiūriu neutralios priemonės, skirtos kompensuoti gyventojams, kuriems to labiausiai reikia. Naujieji PVM tarifai viešbučiams ir saloms taikomi nuo 2015 m. spalio 1 d.
                        
                     
         
                
            
            
               Pensijos
               
                           —
                        
                        
                           priima teisės aktus, kuriais iki 2021 m. įšaldomos mėnesinių garantuojamų įmokomis grindžiamų pensijų ribos nominaliąja verte,
                        
                     
                           —
                        
                        
                           priima teisės aktus, kuriais būtų užtikrinama, kad asmenims, išeinantiems į pensiją įsigaliojus atitinkamiems Graikijos teisės aktams, bazinė, garantuojama įmokomis grindžiama arba materialine padėtimi grindžiama pensija būtų skiriama tik sulaukus teisės aktais nustatyto įprasto pensinio amžiaus, kuris šiuo metu yra 67 metai,
                        
                     
                           —
                        
                        
                           priima teisės aktus, kuriais pensininkų sveikatos draudimo įmokos didinamos nuo 4 % iki vidutiniškai 6 %, ir taip pat taiko juos papildomoms pensijoms,
                        
                     
                           —
                        
                        
                           priima tinkamą teisinę priemonę, pagal kurią visi pensijų fondai turėtų visapusiškai taikyti Įstatymą Nr. 3863/2010 naujiems pensijų prašymams, pateiktiems nuo 2015 m. sausio 1 d.
                        
                     
         
                
            
            
               Statistikos valdymas
               
                           —
                        
                        
                           priima teisės aktus, kuriais būtų stiprinamas Graikijos statistikos institucijos (ELSTAT) valdymas. Šie teisės aktai apima: i) Graikijos statistikos sistemos patariamųjų organų vaidmenį ir struktūrą, įskaitant Graikijos statistikos sistemos (ELSS) tarybos performavimą į ELSS patariamąjį komitetą, ir Gerosios patirties patariamojo komiteto (GPAC) vaidmenį; ii) ELSTAT pirmininko įdarbinimo procedūrą, siekiant užtikrinti, kad taikant skaidrią tvarką ir atrankos kriterijus būtų įdarbintas aukščiausios profesinės kvalifikacijos pirmininkas; iii) ELSTAT dalyvavimą, kai tinka, rengiant pasiūlymus dėl teisės aktų ar kitus teisinius pasiūlymus, susijusius su statistikos klausimais; iv) kitus klausimus, kurie daro poveikį ELSTAT nepriklausomumui, įskaitant finansinį savarankiškumą, įgaliojimų suteikimą ELSTAT perskirstyti dabartinius nuolatinius etatus ir samdyti darbuotojus, kai reikia, bei besispecializuojančius mokslo darbuotojus, ir institucijos kaip fiskalinės politikos organo klasifikavimą neseniai priimtame Įstatyme Nr. 4270/2014, taip pat Graikijos Banko vaidmenį ir įgaliojimus statistikos srityje laikantis Sąjungos teisės aktų.
                        
                     
         
                
            
            
               Sutarties dėl stabilumo, koordinavimo ir valdysenos (SSKV) ekonominėje ir pinigų sąjungoje įgyvendinimas
               
                           —
                        
                        
                           Graikija iki 2015 m. liepos 15 d. įgyvendina atitinkamas SSKV nuostatas.
                        
                     
         4 straipsnis
   Graikija atidaro specialią sąskaitą Graikijos Banke Sąjungos finansinei pagalbai administruoti.
   5 straipsnis
   Šis sprendimas įsigalioja apie jį pranešus.
   6 straipsnis
   Šis sprendimas skirtas Graikijos Respublikai.
   7 straipsnis
   Šis sprendimas skelbiamas Europos Sąjungos oficialiajame leidinyje.
   
      Priimta Briuselyje 2016 m. vasario 15 d.
      
         
            Tarybos vardu
         
         
            Pirmininkas
         
         M.H.P. VAN DAM
      
   
   
      (1)  Šis aktas iš pradžių buvo priimtas tik anglų kalba ir paskelbtas OL L 192, 2015 7 18., p. 15.
   
      (2)  OL L 118, 2010 5 12, p. 1.
   
      (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).